P r e d k l a d a c i a    s p r á v a

Vláda Slovenskej republiky prerokovala na svojom zasadnutí dňa 31. októbra 2000 materiál Ministerstva zahraničných vecí „Návrh na podpis Protokolu č. 12 k Dohovoru o ochrane ľudských práv a základných slobôd (ďalej len Dohovor). Následne vydala uznesenie č. 877/2000, ktoré v bode C.2. ukladá ministrovi zahraničných vecí predložiť podpísaný Protokol vláde na ďalšie opatrenia po uložení desiatej ratifikačnej listiny zo strany členských štátov Rady Európy. Protokol č. 12 rozširuje ustanovenie článku 14 Dohovoru na všeobecnú antidiskriminačnú klauzulu. Predstavuje nielen významný  právny nástroj boja proti rasizmu a intolerancii, ale súčasne zákazom diskriminácie „z akéhokoľvek iného dôvodu“ rozširuje európsky katalóg ochrany ľudských práv.

Rozhodnutie, že Protokol sa predloží opätovne vláde na ďalšie opatrenia po uložení desiatej ratifikačnej listiny zo strany členských štátov Rady Európy, bolo urobené predovšetkým z dôvodu predpokladaných legislatívnych zmien v právnom poriadku SR, ako aj z dôvodu kvalifikovaného zohľadnenia nárastu súdnej agendy v rozpočte dotknutých ministerstiev, predovšetkým Ministerstva spravodlivosti SR ako hlavného vecno-právneho gestora pre vyjadrenie súhlasu s ratifikáciou tohto dokumentu Rady Európy. Horeuvedené uznesenie vlády subsumuje v sebe myšlienku začať ratifikačný proces až keď budú v Slovenskej republike vytvorené všetky podmienky na plnenie prevzatých záväzkov z Protokolu. Ku dňu 15. apríla 2002 podpísalo Protokol vrátane Slovenskej republiky dvadsaťsedem členských štátov Rady Európy a ratifikovalo ho zatiaľ iba Gruzínsko. Bod C.1.horeuvedeného uznesenia ukladá ministrom predložiť ministrovi zahraničných vecí vyhodnotenie súladu právnych predpisov SR z oblasti hmotného a procesného práva s ustanoveniami Protokolu v termíne do 15. decembra 2001. Výsledkom tejto úlohy má byť analýza záväzkov, vyplývajúca pre SR ako zmluvný štát Protokolu, najmä vo vzťahu k zabezpečeniu záväzkov vo vnútroštátnom zákonodarstve.  

Dňa 7. marca 2001 vláda prerokovala materiál podpredsedu vlády pre ľudské práva, menšiny a regionálny rozvoj „Vyhodnotenie Stratégie vlády SR na riešenie problémov rómskej národnostnej menšiny a súboru opatrení na jej realizáciu“. K materiálu bolo vydané uznesenie č. 214/2001, ktoré v prílohe v bode III. písmena a) ukladá  Ministerstvu zahraničných vecí SR predložiť do 31. decembra 2001 Národnej rade SR návrh na vyslovenie súhlasu s ratifikáciou predmetného Protokolu k Európskemu dohovoru o ochrane ľudských práv a základných slobôd. Predmetná úloha bola Ministerstvu zahraničných vecí uložená v rozpore s vyššie uvedeným uznesením č. 877/2000, ktoré už stanovilo úlohu ministrovi zahraničných vecí v súvislosti s ratifikáciou Protokolu č. 12. Predkladateľ materiálu, ktorého príloha nekorešponduje s uznesením vlády č. 877/2000 bol na túto skutočnosť zo strany Ministerstva zahraničných vecí výslovne upozornený, ale na túto pripomienku nereflektoval.

Po vydaní uznesenia č. 214/2001 v zmysle horeuvedeného poukázalo Ministerstvo zahraničných vecí SR na skutočnosť, že v prípade realizovania legislatívnych zámerov všetkých dotknutých rezortov, v súvislosti s ratifikovaním Protokolu, je úloha pre Ministerstvo zahraničných vecí, ako aj pre dotknuté ministerstvá, vyplývajúca z Uznesenia vlády č. 214/2001 časovo nerealizovateľná. Dňa 10. apríla 2001 adresoval v tejto súvislosti minister zahraničných vecí Eduard Kukan list podpredsedovi vlády pre ľudské práva, menšiny a regionálny rozvoj Pál Csákymu, v ktorom opätovne poukázal na vecný nesúlad uznesenia vlády č. 214/2001 s predchádzajúcim uznesením vlády č. 877/2000, ktoré jasne a vedome stanovilo termín splnenia úlohy ministra zahraničných vecí po „uložení desiatej ratifikačnej listiny“ a nie do 31. decembra 2001. Na základe týchto dôvodov požiadal minister zahraničných vecí podpredsedu vlády pre ľudské práva, menšiny a regionálny rozvoj, aby ako predkladateľ spomenutého uznesenia inicioval návrh na zrušenie príslušných úloh v uznesení vlády Slovenskej republiky č. 214/2001 (bod III písmeno a) prílohy), týkajúcich sa ratifikácie Protokolu. Keďže sa táto iniciatíva minula účinkom, požiadal rezort ministerstva zahraničných vecí listom zo 17 augusta 2001, v záujme predchádzania budúcim konfliktným implikáciám, všetky dotknuté rezorty o zaslanie právnej analýzy k možnej ratifikácii Protokolu z vecného a časového hľadiska. Na túto požiadavku Ministerstva zahraničných vecí SR reagovali viaceré rezorty a niektoré z nich, (predovšetkým Ministerstvo spravodlivosti SR ako hlavný vecno-právny gestor pre vyjadrenie súhlasu s ratifikáciou tohto dokumentu Rady Európy) zastávajú opätovne názor, že ratifikácia Protokolu Slovenskou republikou nie je v súčasnosti aktuálna a navrhujú aby bola úloha v bode III. písmena a) prílohy uznesenia vlády č. 214/2001, týkajúca sa ratifikácie Protokolu zrušená. Uznesenie vlády č. 877/2000 ostáva naďalej v platnosti, ratifikačný proces Slovenskej republiky začne, keď budú  vytvorené všetky podmienky na plnenie prevzatých záväzkov z Protokolu a minister zahraničných vecí predloží Protokol vláde na ďalšie opatrenia po uložení desiatej ratifikačnej listiny zo strany členských štátov Rady Európy

Na základe uvedených skutočností Ministerstvo zahraničných vecí vypracovalo v novembri 2001 návrh na zrušenie bodu III. písmena a) prílohy uznesenia vlády SR č. 214/2001, týkajúceho sa ratifikácie Protokolu. Materiál bol zaevidovaný na Úrade vlády dňa 4. 12. 2001 pod číslom 8042/2001. Na základe listu vedúceho Úradu vlády SR zo dňa 4. januára 2002 bolo MZV SR požiadané o formálnu úpravu vyhodnotenia medzirezortného pripomienkového konania v predkladanom materiály. MZV SR v zmysle tejto požiadavky pozmenilo formu vyhodnotenia medzirezortného pripomienkového konania a vyžiadalo si stanoviská všetkých podpredsedov vlády ako aj ďalších, i keď nezainteresovaných rezortov k návrhu. Toto stanovisko zaslalo elektronickou formou na Úrad vlády. Od začiatku marca 2002 je predmetný materiál uverejnený v požadovanej forme na internetovej stránke Úradu vlády SR v zozname nezaradených materiálov na rokovanie vlády. Ministerstvo zahraničných vecí muselo preto vypracovaný dodatok k uvedenému materiálu zaslať opätovne písomnou formou na Úrad vlády, aby tento akceptoval jeho opätovné zaradenie na rokovanie vlády SR.

Vyhodnotenie pripomienkového konania

Spôsob pripomienkového konania:     bežný

Zoznam oslovených subjektov: 

1. 	 Kancelária podpredsedu vlády SR pre ľudské práva, menšiny a regionálny rozvoj
2. 	 Kancelária podpredsedu vlády SR pre legislatívu
3. 	 Kancelária podpredsedu vlády pre európsku integráciu
4. 	 Kancelária podpredsedu vlády pre ekonomiku
5. 	 Sekcia ľudských práv a menšín Úradu vlády SR
6. 	 Sekcia medzinárodného práva a európskej integrácie Ministerstva spravodlivosti SR
7. 	 Odbor zahraničných vzťahov Ministerstva vnútra SR
8. 	 Odbor európskej integrácie Ministerstva práce sociálnych vecí a rodiny
9. 	 Sekcia medzinárodnej spolupráce Ministerstva kultúry SR
10. 	Sekcie európskej integrácie a medzinárodných vzťahov Ministerstva financií SR
11. 	Odboru zahraničných vzťahov Ministerstva zdravotníctva SR
12. 	Sekcia medzinárodnej spolupráce a európskej integrácie  Ministerstva školstva SR
13. 	Odbor európskej integrácie a  medzinárodnej    spolupráce  Ministerstva životného prostredia SR
14. 	Sekcia európskej integrácie Ministerstva hospodárstva SR
15. 	Sekcia európskej integrácie Ministerstva obrany SR
16. 	 Odbor zahraničných vzťahov Ministerstva pôdohospodárstva SR
17. 	 Kancelária pani ministerky Ministerstva pre správu a privatizáciu národného majetku SR
18. 	Sekcia európskej integrácie a zahraničných vzťahov Ministerstva dopravy, pôšt a telekomunikácií SR
19. 	Sekcia európskej integrácie a zahraničných vzťahov, Ministerstvo výstavby a regionálneho rozvoja

Počet oslovených subjektov:           19

Zaslali do stanoveného termínu:       19

Zaslali po termíne:                             0

Vôbec nezaslali:                                 0

Subjekty ktoré nemali pripomienky:  18

Počet vznesených pripomienok:          1

Počet akceptovaných:                         0

Počet neakceptovaných, z toho počet zásadných:            1 - nešlo o zásadnú pripomienku

Rozporové konanie: 0

subjekt	pripomienka	druh
pripomienky	akceptovanie pripomienky	dôvody	
Ministerstvo životného prostredia	zrušením písmena a) v bode III prílohy dotknutého uznesenia by došlo k zrušeniu úloh pre Ministerstvo zahraničných vecí a Úrad vlády. Z uvedeného dôvodu žiadame nahradenie bodu III. písmena a) novým znením úlohy s konkrétnymi termínmi na vypracovanie tzv. antidiskriminačného zákona	   obyčajná	neakceptovaná	zrušením písmena a) v bode III prílohy sa odstráni rozpor s predchádzajúcim uznesením vlády č. 877/2000, ktoré v bode C.2. ukladá ministrovi zahraničných vecí predložiť podpísaný Protokol vláde na ďalšie opatrenia po uložení desiatej ratifikačnej listiny zo strany členských štátov RE.